สำนักงานปลัดกระทรวงการท่องเที่ยวและกีฬา ประเมินภาพรวมเดือนพฤษภาคม 66 คาดจะมีนักท่องเที่ยวประมาณ 2 ล้านคน
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า สำนักงานปลัดกระทรวงการท่องเที่ยวและกีฬา ได้ประเมินภาพรวมของเดือนพฤษภาคม 2566 จะมีนักท่องเที่ยวเดินทางเข้าไทยประมาณ 2 ล้านคน เป็นนักท่องเที่ยวจากอาเซียน เอเชียตะวันออก และเอเชียใต้เป็นหลัก ซึ่งสัปดาห์ที่ผ่านมานักท่องเที่ยวต่างชาติที่เดินทางเข้าไทยมีการปรับตัวลดลงเล็กน้อยจากการสิ้นสุดช่วงวันหยุดยาวในหลายภูมิภาค ส่งผลให้มีนักท่องเที่ยวต่างชาติเข้ามา 446,936 คน ลดลงจากที่คาดการณ์ในสัปดาห์ก่อนหน้า(ข้อมูล ณ วันที่ 8 พ.ค. 66) โดยนักท่องเที่ยวต่างชาติ 5 อันดับแรกประกอบด้วย มาเลเซีย จีน อินเดีย ลาว และเกาหลีใต้ คิดเป็นร้อยละ 47.8 ของนักท่องเที่ยวต่างชาติทั้งหมด ขณะที่ นักท่องเที่ยวจากมาเลเซีย จีน เกาหลีใต้ และอินเดีย ปรับลดลงร้อยละ 37.52 ร้อยละ 34.39 ร้อยละ 15.22 และร้อยละ 8.32 ตามลำดับ ทั้งนี้ คาดการณ์ว่าสัปดาห์หน้า จะมีจำนวนนักท่องเที่ยวต่างชาติอยู่ที่ 400,000 คน โดยมีนักท่องเที่ยวอาเซียน และเอเชียตะวันออก ยังคงเป็นนักท่องเที่ยวกลุ่มหลัก และการท่องเที่ยวของไทยจะชะลอตัวลงเล็กน้อยจากการสิ้นสุดช่วงวันหยุดยาวของหลายตลาดสำคัญ เช่น จีน และมาเลเซีย และจะกลับมาเพิ่มขึ้นอีกครั้งในช่วงปลายเดือน พฤษภาคมนี้